Tor Kjærvik

Tor Kjærvik (født 26. mars 1951, død 12. april 2021) var en norsk advokat. Han arbeidet i det meste av sin yrkeskarriere som forsvarsadvokat. I forkant av sin død hadde han i flere år vært tilknyttet advokatfellesskapet Advokatene ved Tinghuset, som holder til i Oslo sentrum.

Karriere

Politijurist 
Kjærvik var ferdig utdannet jurist i 1978. Han ble ansatt som politifullmektig ved Romerike politidistrikt, og ble politiadjutant samme sted i 1980. Han ble i alt værende i politiet i fire år. I en kortere periode i 1980 var han konstituert politimester i Sør-Varanger.

Forsvarsadvokat 
I 1982 begynte Kjærvik å arbeide som forsvarsadvokat. Han ble etter hvert en profilert forsvarer. Han var blant annet kjent som forsvareren for Kristin Kirkemo under Orderud-saken, og var også forsvarer under Nokas-saken i Stavanger, Landås-saken i Bergen og i straffesaken om innsidehandel mot Rune Brynhildsen, samt i en rekke andre saker. Han ble oppnevnt fast forsvarer i Oslo tingrett og Borgarting lagmannsrett i 1994.

Håndballspiller 
På 1970-tallet spilte Kjærvik håndball i Sportsklubben Arild, som da spilte i 1. divisjon i håndball (tilsvarer Eliteserien).

Død 
Kjærvik ble skutt og drept i sin bolig på Røa i Oslo, kvelden den 12. april 2021. Dagen etter tok politiet ut siktelse mot Kjærviks voksne sønn. Samme dag ble det kjent at John Christian Elden hadde påtatt seg å være den siktedes forsvarer.

Referanser 

Norske advokater
Norske politijurister
Norske håndballspillere
Norske drapsofre
Personer drept med skytevåpen